At Aarhus har et rotteproblem kunne TV 2 | ØSTJYLLAND ved selvsyn konstatere, da Bogensegade i Aarhus blev besøgt i dag, lørdag.

Her bor Stephanie Patricia Murphy Fransgård, der er studerende, og som ofte spotter en rotte, når hun kigger ud i sin gård. Faktisk er det mere reglen end undtagelsen. Det kan du selv se i videoen øverst i artiklen.

- Det er forfærdeligt. Især når jeg kan se, at der går en mor med en barnevogn lidt længere nede, siger hun.

LÆS OGSÅ: Kloakarbejde skal bremse rotter i Randers

Fra køkkenet har hun frit udsyn til baggården, hvor rottehullerne skyder op overalt. Og der er så mange af dem, at der næsten altid er bid.

- Stort set hver gang, jeg vasker op, ser jeg en eller to – og nogle gange tre. Det er lidt svært at tro, i forhold til, at man bor så lækkert et sted, at man skal forholde sig til rotter i baghaven, siger Stephanie Patricia Murphy Fransgård.

Rottebekæmpelsen er blevet besværliggjort af, at nye regler har indskrænket muligheden for brug af gift i rottehullerne.

I Stephanie Patricia Murphy Fransgårds bagggård er der et sted, de kalder ’motorvejen’, fordi rottetrafikken er så massiv på netop det sted.

Da TV 2 | ØSTJYLLAND filmede ’motorvejen’ kom der da også en pilende. Det kan du se i videoen øverst i artiklen.